CELEX: 32012R0865
Language: el
Date: 2012-09-21 00:00:00
Title: Εκτελεστικός κανονισμός (ΕΕ) αριθ. 865/2012 της Επιτροπής, της 21ης Σεπτεμβρίου 2012 , σχετικά με τροποποίηση του κανονισμού (ΕΚ) αριθ. 867/2008 για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις οργανώσεις ελαιουργικών φορέων, τα οικεία προγράμματα εργασίας και τη χρηματοδότησή τους

22.9.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 256/18
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 865/2012 ΤΗΣ ΕΠΙΤΡΟΠΉΣ
   της 21ης Σεπτεμβρίου 2012
   σχετικά με τροποποίηση του κανονισμού (ΕΚ) αριθ. 867/2008 για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις οργανώσεις ελαιουργικών φορέων, τα οικεία προγράμματα εργασίας και τη χρηματοδότησή τους
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 103 παράγραφος 2 τρίτο εδάφιο, σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 11 του κανονισμού (ΕΚ) αριθ. 867/2008 της Επιτροπής (2) οι οργανώσεις ελαιουργικών φορέων δύνανται να εισπράττουν, εφόσον καταθέσουν εγγύηση, προκαταβολή μέγιστου ύψους 90 % των επιλέξιμων ετήσιων δαπανών. Προς τον σκοπό αυτό, το κράτος μέλος καταβάλλει μια πρώτη δόση πριν από τη λήξη του μήνα που ακολουθεί τον μήνα στη διάρκεια του οποίου έγινε έναρξη της ετήσιας εκτέλεσης του προγράμματος εργασίας.
            
         
               (2)
            
            
               Η διάταξη αυτή, σκοπός της οποίας είναι να δοθεί η δυνατότητα ταχείας έναρξης των εργασιών, δεν είχε πάντως το προεξοφλούμενο αποτέλεσμα στην Ελλάδα, λόγω της οικονομικής κρίσης. Πράγματι, ορισμένες οργανώσεις ελαιουργικών φορέων οι οποίες, εξαιτίας της εν λόγω κρίσης, εμποδίστηκαν να καταθέσουν την εγγύηση που προβλέπεται από το άρθρο 11 παράγραφος 4 του κανονισμού (ΕΚ) αριθ. 867/2008, δεν μπόρεσαν να εισπράξουν την προκαταβολή που προβλέπεται στην παράγραφο 2 του εν λόγω άρθρου και, ως εκ τούτου, δεν έκαναν έναρξη των οικείων προγραμμάτων της περιόδου 2012-2015.
            
         
               (3)
            
            
               Υπό τις συνθήκες αυτές, κρίνεται σκόπιμο να επιτραπεί στο εν λόγω κράτος μέλος να καταβάλει κατ’ εξαίρεση έως τις 30 Σεπτεμβρίου 2012 την πρώτη δόση της προβλεπόμενης από το άρθρο 11 παράγραφος 2 πρώτο εδάφιο του κανονισμού (ΕΚ) αριθ. 867/2008 προκαταβολής, πράγμα που θα δώσει τη δυνατότητα στους δικαιούχους να επαναχρησιμοποιήσουν τις εγγυήσεις τις οποίες είχαν συστήσει για τα προηγούμενα προγράμματα εργασίας και οι οποίες έχουν εν τω μεταξύ αποδεσμευθεί, εφόσον πληρούνται όλες οι σχετικές προϋποθέσεις.
            
         
               (4)
            
            
               Ως εκ τούτου, ο κανονισμός (ΕΚ) αριθ. 867/2008 θα πρέπει να τροποποιηθεί αναλόγως.
            
         
               (5)
            
            
               Προκειμένου να εξασφαλισθεί η αποτελεσματικότητα του μέτρου αυτού, είναι σκόπιμο ο παρών κανονισμός να αρχίσει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 11 παράγραφος 2 του κανονισμού (ΕΚ) αριθ. 867/2008, προστίθεται το ακόλουθο εδάφιο:
   
      «Κατά παρέκκλιση του πρώτου εδαφίου, και για το πρώτο έτος εκτέλεσης των εγκριθέντων προγραμμάτων εργασίας της περιόδου 2012-2015, η Ελλάδα δύναται να καταβάλει στις ενδιαφερόμενες οργανώσεις φορέων, πριν από τις 30 Σεπτεμβρίου 2012, μια πρώτη δόση ίση προς το ήμισυ του ποσού που αναφέρεται στην παράγραφο 1.».
   
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Σεπτεμβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 237 της 4.9.2008, σ. 5.